Skrap polisie se regstellendeaksieplan, vra SolidariteitFoto: SAPD, Facebook Die vakbond Solidariteit het die arbeidshof in Johannesburg vandag versoek om die Suid-Afrikaanse Polisiediens (SAPD) se huidige regstellendeaksieplan (vir die tydperk 2015-2019) ongeldig te verklaar. Solidariteit meen dié plan kom, soos die polisie se vorige regstellendeaksieplan wat reeds ongeldig verklaar is, op ŉ kwotastelsel neer. Volgens Anton van der Bijl, hoof van Solidariteit se Sentrum vir Billike Arbeidspraktyke, wil Solidariteit deur middel van sy hofaksie verhoed dat daar verder onbillik teen enige persoon in die SAPD gediskrimineer word. “Die SAPD se regstellendeaksieplanne sal, indien dit toegepas word, op onbillike diskriminasie neerkom,” het Van der Bijl verduidelik. “Ons meen die planne is net ŉ rookskerm vir die polisie om kwotas volgens die nasionale rassedemografie toe te pas. Sodoende word ervaring misken en dienslewering trek aan die kortste ent.” Van der Bijl het bygevoeg die uitkoms van die hofsaak raak duisende poste in die polisie. “Solidariteit vra onder meer in sy dringende hofaansoek dat meer as 5 000 poste in die polisie, wat in Februarie vanjaar geadverteer is, nie ingevolge die teikens van die polisie se huidige regstellendeaksieplan gevul moet word nie.” Die partye het hul betoog gelewer en daar word op die uitspraak gewag.